Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка („Службен весник на Република Македонија“ бр. 124/15), а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Здружението на граѓани Реактор – Истражување во акција - Скопје, поднесена против Решение на Фондот на пензиското и инвалидското осигурување на Република Северна Македонија, по предметот Барање за пристап до информации од јавен карактер, на ден 02.10.2025 година, го донесе следното

 **Р Е Ш Е Н И Е**

**1**.Жалбата изјавена од Здружението на граѓани Реактор – Истражување во акција - Скопје, поднесена против Решението на Фондот на пензиското и инвалидското осигурување на Република Северна Македонија бр.02-2539/2 од 10.09.2025 година, заведена во Агенцијата под бр.08-460 на 26.08.2025 година, по предметот Барање за пристап до информации од јавен карактер, **СЕ УВАЖУВА**.

2. Решението на Фондот на пензиското и инвалидското осигурување на Република Северна Македонија бр.02-2539/2 од 10.09.2025 година **се поништува**.

**3**. **СЕ ЗАДОЛЖУВА** Имателот на информации да му ја достави на Барателот бараната информација во целост, на начин и во форма наведени во Барањето.

**4**. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Здружението на граѓани Реактор – Истражување во акција - Скопје, како што е наведено во Жалбата, на 25.07.2025 година поднело Барање за пристап до информации од јавен карактер до Фондот на пензиското и инвалидското осигурување на Република Северна Македонија, со кое побарало по е-маил да му биде доставен електронски запис од следните информации:

„ 1. Просечен износ на пензија по општини и пол (за сите 81 единици на локална самоуправа) за 2024 година.

 2. Број на осигуреници со задолжително пензиско и инвалидско осигурување, разделени по пол и по општини (за сите 81 единици на локална самоуправа) за 2024 година“.

 Имателот на информации по ова Барање не одговорил во законски предвидениот рок, по што Барателот на информации достави Жалба до Агенцијата, заведена со бр.08-460 на 26.08.2025 година.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот донесе Решение бр.08-460 од 04.09.2025 година, со кое на Имателот на информации му наложи да постапи согласно одредбите од Законот за слободен пристап до информации од јавен карактер.

Постапувајќи по Решението на Агенцијата, Фондот на пензиското и инвалидското осигурување на Република Северна Македонија до Барателот на информации доставил Решение бр.02-2539/2 од 21.07.2025 година, под кој датум своерачно е додаден друг датум – 10.09.2025 година. Со наведеното Решение „се одобрува“ Барањето на Барателот и до него се доставуваат податоци за:

„- до минимална пензија разделени по пол и општини

-минимална пензија расделени по пол и општини

-над минимална пензија разделени по пол и општини

-максимална пензија разделени по пол и општини“.

Незадоволен од добиеното Решение и од доставените податоци, Барателот на информации достави Жалба до Агенцијата, заведена со бр.08-460 на 30.09.2025 година. Во истата е наведено: „На ден 22.09.2025 година добивме писмен одговор од ПИОМ. Меѓутоа, доставениот документ не е во согласност со нашето барање, бидејќи повторно не ги содржи конкретните информации што беа предмет на барањето...“.

Агенцијата со електронски допис бр.08-460 од 30.09.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Наместо одговор на наводите во предметната Жалба, Имателот на информации на 01.10.2025 година до Агенцијата достави Известување бр.02-2539/3 од 26.09.2025 година, во кое е наведено: „Ве известуваме дека Фондот на пензиското и инвалидското осигурување на Северна Македонија достави решение бр.02-2539/2 од 02.09.2025 година, како и решение бр.02539/2 од 10.09.2025 година до барателот на информацијата...“. Во прилог на Известувањето се доставени двете споменати решенија, без прилози од кои би било видно што му е одговорено на Барателот на информации.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и останатите расположливи списи, истата ја уважи и го задолжи Имателот на информации на Барателот да му ја достави во целост бараната информација наведена во Барањето од 25.07.2025 година:

„ 1. Просечен износ на пензија по општини и пол (за сите 81 единици на локална самоуправа) за 2024 година.

 2. Број на осигуреници со задолжително пензиско и инвалидско осигурување, разделени по пол и по општини (за сите 81 единици на локална самоуправа) за 2024 година“, на начин и во форма наведени во Барањето, во рок од 15 дена од денот на доставување на Решението, поради следното:

По разгледувањето на Жалбата и списите во врска со предметот, Агенцијата констатира дека Имателот на информации, не го спровел Решението на Агенцијата бр.08-460 од 04.09.2025 година и не донел Решение со кое на Барателот ќе му ја достави бараната информација во целост, на начин и во форма наведени во Барањето.

Агенцијата констатира дека во конкретниот случај наведените податоци доставени до Барателот на информации во обжаленото Решение не соодветствуваат со бараните податоци наведени во Барањето на Барателот од 25.07.2025 година.

Имено, прилогот на обжаленото Решение бр.02-2539/2 од 10.09.2025 година, доставен до барателот на информации, содржи 10 страници, поделени со своерачно обележување со бројки од 1 до 4. На секоја страница има број, кој најверојатно го означува бројот на пензионери кои спаѓаат во групите на пензионери рангирани според висината на пензијата што ја добиваат: „- до минимална пензија; -минимална пензија; -над минимална пензија и -максимална пензија“. Потоа следат колони кои го означуваат полот на пензионерите (латинично М и Z), како и името на општината во која истите се регистрирани како пензионери. Меѓутоа, никаде не се дадени одговори на предметното Барање, односно кој е „ 1. Просечниот износ на пензија по општини и пол (за сите 81 единици на локална самоуправа) за 2024 година“ и кој е „2. Бројот на осигуреници со задолжително пензиско и инвалидско осигурување, разделени по пол и по општини (за сите 81 единици на локална самоуправа) за 2024 година“.

 Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1, 21 и 22 од истиот Закон, е должен да ја информира јавноста со објавување на податоци од негова надлежност кои ги извршува, односно му се утврдени со закон, статистички податоци за работата, како и други информации, акти и мерки со кои се влијае на животот и работата на граѓаните и кои произлегуваат од надлежноста и работата на имателот на информации, како и други информации кои произлегуваат од надлежноста и работата на Имателот.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор**

 **Пламенка Бојчева**